**กรอบสมรรถนะวิชาชีพอาจารย์**

**ความเป็นมา** จากการเข้าร่วมฟังการประชุมมหานครวิชาการ หรือ MUT CON 2016 จัดโดย คณะวิศวกรรมศาสตร์ มหาวิทยาลัยเทคโนโลยีมหานคร เมื่อวันที่ 21 กรกฎาคม 2559 ณ ห้อง D802 อาคาร D รองอธิการบดีฝ่ายกิจการนักศึกษา รองศาสตราจารย์ ดร.อธิคม ฤกษบุตร ได้บรรยายเรื่อง กรอบสมรรถนะวิชาชีพอาจารย์ หรือ Professional Standard Framework (PSF) มีสาระสำคัญโดยสรุป ดังนี้

**การเป็นอาจารย์ที่ดี ที่สอนเก่ง** จำเป็นต้องมีคุณลักษณะ ดังนี้

* ต้องคุ้นเคยกับนักศึกษาอย่างดี เพราะนักศึกษาจะไม่เรียนรู้จากใครก็ตามที่เขาไม่รู้จัก
* ต้องใช้วิธีสอนที่เหมาะสมกับกลุ่มผู้เรียน วิธีสอนและวิธีเรียน ต้องตรงกัน
* แน่นอนต้องรู้เนื้อหาที่จะสอนอย่างดี จึงจะสอนเรื่องยาก ให้เป็นเรื่องที่เข้าใจได้ง่ายๆ ได้

ดังนั้น **อาจารย์ที่ดี** ต้องหมั่นเรียนรู้วิธีสอน ทั้งเรียนรู้ด้วยตนเองและเรียนรู้จากประสบการณ์ของผู้อื่น

Organization of Economic Cooperation & Development (OECD) องค์การที่เป็นภาคีความร่วมมือและพัฒนาเศรษฐกิจของประเทศพัฒนาแล้ว ได้รวมตัวกันทำ Professional Standard Framework เพื่อเป็นแนวทางที่จะช่วยให้กระบวนการจัดการศึกษามีประสิทธิภาพ และเป็นเครื่องมือให้อาจารย์วัดและประเมินตนเอง ตลอดจนพัฒนาตนเองเพื่อเป็นผู้สอนมืออาชีพได้

ในที่นี้ ท่านวิทยากรได้อธิบายยกตัวอย่าง PSE ของ UK เรียก UKPSF concept

**Areas of Activity** มี 6 ระดับ

A1 - ต้องสามารถออกแบบและวางแผนรายวิชาที่สอน

(ทำ มคอ.3, ประมวลการสอน, ออกแบบกิจกรรมการเรียนการสอน ฯลฯ)

A2 - รู้วิธีสอน เพื่อสนับสนุนกิจกรรมการเรียนรู้ของผู้เรียน

A3 - สามารถประเมิน และให้ผลสะท้อนกลับได้อย่างชัดเจน

A4 - สามารถพัฒนาสภาพแวดล้อมที่เหมาะสมกับการเรียนรู้ ให้คำแนะนำ สนับสนุน และแนวทางการ  
 เรียนรู้แก่ผู้เรียน

A5 - สามารถบูรณาการผลการศึกษา วิจัย หรือเปิดโลกทัศน์ในวิชาชีพที่สอน แล้วนำประสบการณ์   
 มาสอน มาทำวิจัย เพื่อความก้าวหน้าของวิชาชีพ หรือวิจัยเพื่อการเรียนการสอน

A6 - สามารถประเมิน และพัฒนากระบวนการทางวิชาชีพอย่างต่อเนื่อง (ผ่านความพากเพียรของอาจารย์   
 โดยศึกษาความเป็นไป ความก้าวหน้าของโลกภายนอก เปิดหู เปิดตา ติดตามวิทยาการตลอดเวลา)

**Core Knowledge มี 6 ระดับ**

K1 - ต้องเข้าใจเนื้อหาที่สอน

K2 - สามารถเลือกวิธีสอนที่เหมาะสมกับหัวข้อที่สอนในรายวิชาหนึ่งๆ

K3 - ต้องสนใจผู้เรียน ในรายวิชาที่สอน และสนใจผู้เรียนโดยทั่วไปด้วย

K4 - ต้องรู้จักใช้เทคโนโลยีการสอนที่เหมาะสมและมีคุณค่า

K5 - ต้องรู้วิธีประเมินการสอนอย่างมีประสิทธิภาพ

K6 - ต้องนำระบบประกันคุณภาพการศึกษามาใช้กับผู้เรียน เพื่อให้ผู้เรียนสามารถนำความรู้และทักษะ  
 ต่างๆ ไปทำงานได้

**Professional Values** มี 5 ระดับ

V1 - ต้องให้ความเคารพในกระบวนการเรียนรู้ของผู้เรียนแต่ละคน (เข้าใจความหลากหลายในการเรียนรู้  
 ของปัจเจก)

V2 - มีพันธะสัญญาที่จะผสมผสานกระบวนการและผลที่ได้ตามมาของผลงานวิจัย ผลงานวิชาการกับวิถี  
 ของวิชาชีพ

V3 - มีพันธะสัญญาที่มุ่งมั่นพัฒนาการเรียนรู้ของชุมชน (สร้างคุณค่าและมูลค่าในตัวผู้เรียน ให้ผู้เรียนนำ  
 ความรู้ / ประสบการณ์ไปพัฒนาชุมชน)

V4 - มีพันธะสัญญาที่จะส่งเสริมหรือสนับสนุนให้เพื่อนอาจารย์เก่งด้วย (เราพัฒนาไปด้วยกัน)

V5 - มีพันธะสัญญาที่จะพัฒนาความเป็นนักวิชาชีพ และประเมินความก้าวหน้าอย่างต่อเนื่อง

**PSF ในประเทศไทย**

มหาวิทยาลัยหลายแห่งได้จัดทำกรอบสมรรถนะวิชาชีพอาจารย์ และประกาศใช้แล้ว เช่น มหาวิทยาลัยสงขลานครินทร์ ชื่อ TPSF มหาวิทยาลัยเทคโนโลยีพระจอมเกล้าธนบุรี ชื่อ KMUTT 3.0 PSF จุฬาลงกรณ์มหาวิทยาลัย ชื่อ CU education 4.0 เป็นต้น

**ประโยชน์ของการมี PSF**

ตัวอาจารย์เอง เพื่อนอาจารย์ มหาวิทยาลัย หรือสังคม สามารถจำแนกความเชี่ยวชาญของอาจารย์ แต่ละท่านได้ อาจารย์คนนี้มี A กี่ตัว K กี่ตัว และ V กี่ตัว

มหาวิทยาลัยมีการตั้งเกณฑ์ว่า อาจารย์ท่านใดอยู่ระดับใด เช่น ระดับ Beginner หรือ New Start เรียก Associate Fellow, Fellow, Senior Fellow และ Principal สูงสุด มีรางวัลหรือค่าตอบแทนตามระดับ การประเมินจะประเมินทุกปี (ระดับ Senior Fellow ต้องได้ A, K, V ทุกตัว ระดับ Principle Fellow ได้ทุกตัวและต้องทำอย่างต่อเนื่องตลอดไป ถ้าทำไม่ต่อเนื่องจะถูกลดระดับ)

**ประโยชน์ที่ได้รับ** จากการได้รับฟังหัวข้อ PSF ในครั้งนี้ ทำให้ได้ตอกย้ำกับตนเองว่า การเป็นอาจารย์มหาวิทยาลัยที่ดี รู้อย่างเดียวไม่พอ ต้องรู้วิธีสอน วิธีจัดการกับวิธีเรียนรู้ของลูกศิษย์แต่ละคน ต้องมีวิธีจัดสภาพแวดล้อมทางการเรียนรู้ รู้จักใช้เทคโนโลยีเพื่อการเรียนรู้อย่างเหมาะสม จนมั่นใจได้ว่า ลูกศิษย์มีศักยภาพที่จะเรียนรู้เองเพื่อความก้าวหน้าอย่างต่อเนื่อง และจะสามารถนำความรู้ไปใช้ประโยชน์ต่อไป นอกจากนี้อาจารย์มหาวิทยาลัยจะต้องพัฒนาตนเองอย่างต่อเนื่อง ด้วยการทำวิจัยเพื่อพัฒนาการสอน และทำงานวิจัยเพื่อพัฒนาสังคม ตลอดจนอุทิศตนรับใช้สังคม

**ผู้ให้ข้อมูล** : อ.สรัญญา รุจิเรขเรืองรอง ภาควิชามนุษยศาสตร์และสังคมศาสตร์